**LIETUVOS RESPUBLIKOS VYRIAUSYBĖS KANCELIARIJA**

**TEISĖS GRUPĖ**

**IŠVADA**

**DĖL lietuvos respublikos vyriausybės nutarimO „DĖL LIETUVOS RESPUBLIKOS ŠVIETIMO ĮSTATYMO NR. I-1489 43 STRAIPSNIO PAKEITIMO ĮSTATYMO PROJEKTO NR. XIVP-3942“ PROJEKTO**

**(TAP-24-1578) TAIS NR. 24-12367(2));**

|  |
| --- |
| Nr. |

Vilnius

Įvertinę Lietuvos Respublikos Vyriausybės nutarimo [„Dėl Lietuvos Respublikos švietimo įstatymo Nr. I-1489 43 straipsnio pakeitimo įstatymo projekto Nr. XIVP-3942“ projekto](https://e-seimas.lrs.lt/portal/legalAct/lt/TAP/437c04214e3c11ef9b12efafbf020f14?jfwid=ysq1wjuif) (toliau – Nutarimo projektas) atitiktį įstatymams, Vyriausybės nutarimams bei teisės technikos reikalavimams, teikiame šias pastabas ir pasiūlymus:

1. Nutarimo projektu formuojama Vyriausybės nepritarimo pozicija dėl Seime parengto Lietuvos Respublikos švietimo įstatymo Nr. I-1489 43 straipsnio pakeitimo įstatymo projekto Nr. XIVP-3942 (toliau – Įstatymo projektas). Pastebėtina, kad formuluoti Vyriausybės poziciją – nepritarti projektui iš esmės yra siūlytina tais atvejais, kai teisinio reguliavimo tikslas nėra tinkamas bei teisinio reguliavimo priemonės nėra pagrįstos bei tinkamos.

Įvertinus Nutarimo projekto turinį, matyti, kad formuojant Vyriausybės poziciją, Įstatymo projekto aiškinamajame rašte išvardytiems Įstatymo projekto tikslams nėra prieštaraujama, priešingai, Nutarimo projekte esanti nuostata *„Projektu siūlomi tikslai ir šiuo metu gali būti įgyvendinami esamomis priemonėmis“* leidžia daryti išvadą, kad Įstatymo projektu siūlomi tikslai yra tinkami, tačiau netinkamos Įstatymo projekte siūlomos teisinio reguliavimo priemonės dėl Nutarimo projekte išvardytų priežasčių. Manytina, kad Nutarimo projekto nuostatos, atliepiančios Įstatymo projekto tikslus, nevisiškai atitinka Vyriausybės formuojamą poziciją, todėl siūlytina apsvarstyti galimybę tikslinti Nutarimo projektą, jame formuojant Vyriausybės poziciją *pritarti Įstatymo projekto tikslams, tačiau nepritari Įstatymo projekte siūlomoms teisinio reguliavimo priemonėms*.

2. Siūlytina iš esmės peržiūrėti ir patikslinti Nutarimo projekto turinį, jame atsisakant perteklinių, pasikartojančių nuostatų nurodymo.

3. Siūlytina patikslinti Nutarimo projekto 1 punkto nuostatą *„Vadovaujantis Lietuvos Respublikos vaiko minimalios ir vidutinės priežiūros įstatymo 29 straipsnio 1 dalies 3 punktu TBK sistemina ir analizuoja informaciją apie vaiko teisių pažeidimus, psichoaktyviųjų medžiagų vartojimą, smurtą, nusikalstamumą, kitus socialinės rizikos veiksnius ir jų priežastis savivaldybės teritorijoje, o ši informacija yra teikiama savivaldybės merui“*, kadangi Lietuvos Respublikos vaiko minimalios ir vidutinės priežiūros įstatymo 29 straipsnio 1 dalies 3 punktas nustato, kad tarpinstitucinio bendradarbiavimo koordinatorius sistemina ir analizuoja informaciją apie vaiko teisių pažeidimus, psichoaktyviųjų medžiagų vartojimą, smurtą, nusikalstamumą, kitus socialinės rizikos veiksnius ir jų priežastis savivaldybės teritorijoje, tačiau apie tai, kad ši informacija yra teikiama savivaldybės merui, nėra numatyta nei minėtame punkte, nei kitose pastarojo straipsnio dalyse ar jų punktuose.

4. Atsižvelgiant į tai, kad Vyriausybė teikia išvadą (nuomonę) dėl Įstatymo projekto ir teisinį įvertinimą, Nutarimo projekte neturėtų būti vartojami neturintys teisinės pridėtinės vertės žodžiai ar neaiškūs vertinimai („*atkreiptinas dėmesys*“, „*pažymėtina*“, „*atsižvelgiant į tai, darytina išvada*“, ir t.t.) – argumentai turėtų būti dėstomi taip, kad būtų visiškai aišku, kaip Įstatymo projektu siūlomas reguliavimas yra suprantamas ir kokias teisines pasekmes sukels. Todėl siūlytina patikslinti Nutarimo projekto tekste vartojamas formuluotes.

5. Atsižvelgiant į tai, kad visame Nutarimo projekto tekste, nurodant metais įvardijamas datas, žodis *metai* yra trumpinamas (vietoje „*metai*“ rašoma „*m.*“), Nutarimo projekto 2 punkte atitinkamai turėtų būti patikslinta formuluotė „*tyrimas pradėtas vykdyti 1994 metais*“.

6. Atkreipiame dėmesį, kad Nutarimo projekto teikime nurodyta, kad Vyriausybės nutarimo projektas buvo derintas su suinteresuotomis institucijomis, tačiau kartu su Nutarimo projektu institucijų suderinimo raštai Lietuvos Respublikos Vyriausybės darbo reglamento, patvirtinto Lietuvos Respublikos Vyriausybės 1994 m. rugpjūčio 11 d. nutarimu Nr. 728 „Dėl Lietuvos Respublikos Vyriausybės darbo reglamento ir Ministrų, Vyriausybės įstaigų, įstaigų prie ministerijų ir kitų Vyriausybei pavaldžių ir atskaitingų viešojo administravimo subjektų norminių teisės aktų projektų rengimo taisyklių patvirtinimo“, nustatyta tvarka nepateikti.

7. Atsižvelgiant į tai, kad Lietuvos Respublikos Prezidento 2024 m. lapkričio 14 d. dekretu Nr. 1K-153 „Dėl Lietuvos Respublikos Vyriausybės grąžinamų įgaliojimų priėmimo ir pavedimo jai laikinai eiti savo pareigas“ Vyriausybei yra pavesta laikinai eiti pareigas, kol bus sudaryta nauja Vyriausybė, Nutarimo projekte turėtų būti patikslintos pasirašančiųjų pareigos, nurodant „*Laikinai einantis Ministro Pirmininko pareigas*“, „*Laikinai einantis švietimo, mokslo ir sporto ministro pareigas*“.

|  |  |
| --- | --- |
|  | Teisės grupės patarėja Elena Ražanskienė |

|  |
| --- |
| Elena Ražanskienė, tel. +37052098731; +37066842632, el. p. elena.razanskiene@lrv.lt |