**LIETUVOS RESPUBLIKOS VYRIAUSYBĖS KANCELIARIJA**

**TEISĖS grupė**

**IŠVADA**

**Dėl Lietuvos Respublikos pridėtinės vertės mokesčio įstatymo Nr. IX-751 2, 13, 15, 28, 57, 58, 64, 71, 71¹, 72, 74, 75, 77, 78, 79, 80, 81, 83, 84, 85, 88¹, 89¹, 92, 97, 98, 106, 117, 118, 121 straipsnių ir 2 priedo pakeitimo ir Įstatymo papildymo 71², 74¹ ir 88³ straipsniais įstatymo projekto**

**TAP-24-1534, TAP-24-1535; TAIS NR. 24-13057(2); 24-13058(2)**

|  |
| --- |
| Nr. |

Vilnius

Įvertinę Lietuvos Respublikos pridėtinės vertės mokesčio įstatymo Nr. IX-751 2, 13, 15, 28, 57, 58, 64, 71, 71¹, 72, 74, 75, 77, 78, 79, 80, 81, 83, 84, 85, 88¹, 89¹, 92, 97, 98, 106, 117, 118, 121 straipsnių ir 2 priedo pakeitimo ir Įstatymo papildymo 71², 74¹ ir 88³ straipsniais įstatymo projekto (toliau – Projektas) atitiktį įstatymams bei teisės technikos reikalavimams, teikiame šias pastabas ir pasiūlymus:

1. Atsižvelgiant į tai, kad Projekto 17 straipsnio 4 dalyje dėstomu Lietuvos Respublikos pridėtinės vertės mokesčio įstatymo (toliau - keičiamas įstatymas) 79 straipsnio 11 dalies keitimu yra siūloma vietoje rašytinių PVM sąskaitų faktūrų nurodyti popierines, siekiant nuoseklumo ir teisinio aiškumo atitinkama PVM sąskaitos faktūros rūšis turėtų būti nurodoma ir keičiamo įstatymo 64 straipsnio 2 dalyje. Siūlome šių nuostatų keitimu papildyti Projekto 7 straipsnį, kuriame dėstomas keičiamo įstatymo 64 straipsnio 1 dalies pakeitimas.
2. Keičiamo įstatymo 71 straipsnio 4 dalyje prieš nuorodą į keičiamo įstatymo 71¹ straipsnį įrašytini žodžiai „*šio Įstatymo*“.
3. Siekiant teisės akto nuostatų nuoseklumo, keičiamo įstatymo 71¹ straipsnio 6 dalyje vietoje nuorodos „*prašymo įregistruoti PVM mokėtoju nepateikimas*“ vartotina kitose Projektu keičiamose nuostatose siūloma vartoti nuoroda „*neįsiregistravimas PVM mokėtoju*“ (keičiamo įstatymo 71 straipsnio 4 dalis ir kt.).
4. Siekiant teisės akto glaustumo bei atsižvelgiant į tai, kad keičiamo įstatymo 74¹ straipsnio 1 dalyje nurodytas asmuo, kurisregistruojasi smulkiojo verslo schemų kitose valstybėse narėse taikymo tikslais, siūlome įvertinti, ar šiuo atveju keičiamo įstatymo 74¹ straipsnio 2 dalyje nepakankama yra nuoroda „*šio straipsnio 1 dalyje nurodytas asmuo*“. Pastaba aktuali ir šio straipsnio 3 bei 4 dalims.
5. Keičiamo įstatymo 77 straipsnio turinys apima tik PVM mokėtojų ir kitų asmenų prievoles, todėl keičiamo įstatymo 77 straipsnio 1¹ dalyje dėstant keičiamo įstatymo nuostatų taikymo apimtį PVM mokėtojams, taikantiems smulkiojo verslo schemą Lietuvoje, siūlome pateikti nuorodą į keičiamo įstatymo nuostatas, nustatančias tik prievoles asmenims, registruotiems PVM mokėtojais prekių tiekimo ir (arba) paslaugų teikimo tikslais ir netaikantiems šios schemos.
6. Siekiant teisinio aiškumo, keičiamo įstatymo 79 straipsnio 11 dalies nuostatos iki dvitaškio antrajame sakinyje siūlome pateikti nuorodą, kur yra nustatyta PVM sąskaitos faktūros informacija, nurodoma elektroninėje PVM sąskaitoje faktūroje. Taip pat atkreipiame dėmesį, kad keičiamo įstatymo 79 straipsnio 11 dalies 1 punkte yra nuoroda į netekusį galios Lietuvos Respublikos elektroninio parašo įstatymą (naujai reglamentuojantis teisės aktas – Lietuvos Respublikos elektroninės atpažinties ir elektroninių operacijų patikimumo užtikrinimo paslaugų įstatymas). Pagal Teisės aktų projektų rengimo rekomendacijų, patvirtintų teisingumo ministro 2013 m. gruodžio 23 d. įsakymu Nr. 1R-298 „Dėl Teisės aktų projektų rengimo rekomendacijų patvirtinimo“ (toliau – Rekomendacijos) 140 punktą, teisėkūros subjektas pirmą kartą keičiant teisės aktus dėl kitų priežasčių turi pareigą patikslinti nebeaktualias nuorodas. Atsižvelgus į tai, siūlome Projekto 17 straipsnio 4 dalimi pakeisti ne tik keičiamo įstatymo 79 straipsnio 11 dalies nuostatą iki dvitaškio, bet visą šią dalį.
7. Keičiamo įstatymo 80 straipsnio pavadinime ir jo nuostatose reikalinga patikslinti sąvokos „PVM sąskaita faktūra“ rašymą pagal tai, kaip šis terminas nurodytas keičiamo įstatymo 2 straipsnio 30 dalyje. Šiuo aspektu peržiūrėtinos ir kitos Projekto nuostatos.
8. Atsižvelgiant į tai, kad išimtis dėl PVM tarifo ir PVM sumos nurodymo PVM sąskaitoje faktūroje taikant kitas Lietuvos Respublikoje taikomas specialias apmokestinimo PVM schemas (kompensacinio PVM tarifo ūkininkams schema, turizmo paslaugų apmokestinimo schema, naudotų prekių, meno kūrinių, kolekcinių ir antikvarinių daiktų apmokestinimo schema ir kt.) yra nurodoma keičiamo įstatymo 80 straipsnio 5 dalyje, siūlome įvertinti tikslingumą aptariamoje dalyje dėstyti išimtį ir dėl atvejų, kai PVM sąskaitą faktūrą išrašo PVM mokėtojas, taikantis smulkiojo verslo schemą Lietuvoje, arba apmokestinamasis asmuo, įsisteigęs kitoje valstybėje narėje ir taikantis smulkiojo verslo schemą Lietuvoje, o ne šiuos atvejus išskirti keičiamo įstatymo 80 straipsnio 1 dalies 11 ir 12 punktuose.
9. Siekiant teisinio aiškumo, keičiamo įstatymo 80 straipsnio 7 dalies nuostatose vietoje nekonkrečios nuorodos „*visa teisės aktų nustatyta*“ siūlome nurodyti, koks subjektas nustato kasos aparato kvitui privalomą informaciją.
10. Keičiamo įstatymo 88³ straipsnio 3 dalyje siūlome patikslinti teikiamą nuorodą „*šiame straipsnyje*“ - nurodyti „*šio straipsnio 1 dalyje*“.
11. Siekiant keičiamo įstatymo nuostatų nuoseklumo, keičiamo įstatymo 92 straipsnio 2 dalyje vietoje nuorodos „*pateikti prašymą įregistruoti jį*“ vartotina nuoroda *„registruotis*“.
12. Atsižvelgiant į tai, kad keičiamo įstatymo 71 ir 71¹ straipsniuose nurodytos atskiros aplinkybės, esant kurioms atsiranda prievolė registruotis PVM mokėtojais, siūlome įvertinti, ar keičiamo įstatymo 92 straipsnio 6 dalyje jungtukas „ir“ neturėtų būti pakeistas jungtuku „arba”. Pastaba aktuali ir keičiamo įstatymo 92 straipsnio 7 ir 8 dalims.
13. Siūlome įvertinti Projekto nuostatų įsigaliojimo termino 2025 m. sausio 1 d. realumą, atsižvelgiant į Projekto svarstymo Vyriausybėje bei Seime procedūras ir terminus (Vyriausybės nutarime, kuriuo Projektas teikiamas Seimui, motyvuotai neprašoma svarstyti Projektą skubos tvarka) bei tai, kad turėtų būti numatytas toks įsigaliojimo terminas, per kurį būtų įmanoma priimti įgyvendinamuosius teisės aktus.
14. Pažymėtina, kad 2024 m. sausio 1 d. įsigaliojo Lietuvos Respublikos neįgaliųjų socialinės integracijos įstatymo Nr. I-2044 pakeitimo įstatyme Nr. XIV-1722 išdėstytas Lietuvos Respublikos asmens su negalia teisių apsaugos pagrindų įstatymas, kuriuo sąvoka „neįgalusis“ pakeista sąvoka „asmuo su negalia“. Vadovaujantis Rekomendacijų 140 punktu, nustatančiu teisėkūros subjekto pareigą pirmą kartą keičiant teisės aktus dėl kitų priežasčių patikslinti nebeaktualias nuorodas, Projektu turėtų būti pakeistos ir keičiamo įstatymo nuostatos, kuriose yra vartojama sąvoka „neįgalusis“ (keičiamo įstatymo 19 straipsnio 4 dalies 2 punktas ir kt.).
15. Atkreipiame dėmesį, kad vadovaujantis Rekomendacijų 107 punktu, teisės aktų lapai turi būti numeruojami.

Teisės grupės patarėja Ingrida Staniulienė

|  |
| --- |
| Ingrida Staniulienė+37052098823; +37066842780 El. p. [ingrida.staniuliene@lrv.lt](mailto:ingrida.staniuliene@lrv.lt) |