**LIETUVOS RESPUBLIKOS VYRIAUSYBĖS KANCELIARIJOS**

**TEISĖS GRUPĖ**

**IŠVADA**

**DĖL LIETUVOS RESPUBLIKOS VYRIAUSYBĖS NUTARIMO ,,****DĖL NEMUNO KILPŲ REGIONINIO PARKO PLANAVIMO SCHEMOS (RIBŲ IR TVARKYMO PLANŲ) KEITIMO RENGIMO PRADŽIOS IR PLANAVIMO TIKSLŲ“ PROJEKTO**

**(TAP NR. 24-1575) (TAIS NR. 24-16958(2))**

|  |
| --- |
| Nr. |

Vilnius

Įvertinę Lietuvos Respublikos Vyriausybės nutarimo ,,Dėl Nemuno kilpų regioninio parko planavimo schemos (ribų ir tvarkymo planų) keitimo rengimo pradžios ir planavimo tikslų“projekto (toliau – Nutarimo projektas) atitiktį Lietuvos Respublikos įstatymams, Lietuvos Respublikos Vyriausybės nutarimams ir teisės technikos reikalavimams, teikiame šias pastabas ir pasiūlymus:

1. Dėl Nutarimo projekto pagrindimo:

1.1. Nutarimo projekto teikime nurodyta, kad Nutarimo projektu siekiama padidinti Punios šilo gamtinio rezervato plotą, sudarant sąlygas vertingus paprastosios eglės ir paprastosios pušies *genetinius išteklius* saugoti ir atkurti visame Punios šile. Pastebėtina, kad Punios šilo gamtinio rezervato plotas buvo ženkliai padidintas Vyriausybės 2022 m. gegužės 4 d. nutarimu Nr. 467 ,,Dėl Lietuvos Respublikos Vyriausybės 2015 m. vasario 18 d. nutarimo Nr. [186](https://www.infolex.lt/ta/327821" \o "Dėl Nemuno kilpų regioninio parko planavimo schemos (ribų ir tvarkymo planų) patvirtinimo" \t "_blank) „Dėl Nemuno kilpų regioninio parko planavimo schemos (ribų ir tvarkymo planų) patvirtinimo“ pakeitimo“. Šis didinimas buvo grindžiamas poreikiu numatyti tinkamesnes ir griežtesnes apsaugos priemones saugomoms gamtinėms vertybėms, aiškiau reglamentuoti *genetinių miško išteklių* apsaugą. Nutarimo projekto teikime trūksta pagrindimo, kodėl Punios šilo gamtinio rezervato plotas didinamas fragmentiškai ir kodėl nebuvo įvertintas šio rezervato ploto didinimo poreikis *dėl genetinių miško išteklių* apsaugos visa apimtimi priimant minėtą Vyriausybės nutarimą.

1.2. Nutarimo projekto teikime nurodyta, kad griežtos apsaugos saugomų teritorijų plotas šalyje nesiekia numatytų rodiklių (yra per mažas), todėl būtina plėsti tokių saugomų teritorijų plotus. Siekiant teisinio aiškumo, Nutarimo projekto teikime turėtų būti nurodyta, kokia apimtimi Nutarimo projekte siūlomas teisinis reguliavimas galėtų prisidėti prie šių rodiklių pasiekimo.

1.3. Nutarimo projekto teikime turėtų būti tikslinama nuoroda į Nemuno kilpų regioninio parko planavimo schemos aiškinamojo rašto pagrindinius teiginius, patvirtintus Vyriausybės 2015 m. vasario 18 d. nutarimu Nr. [186](https://www.infolex.lt/ta/327821), atsižvelgiant į tai, kad jie neturi 141 punkto.

2. Siūlome Nutarimo projekto 2.2 papunktyje atsisakyti žodžių ,,pakankamo ploto“ kaip perteklinių ir nesukuriančių teisinės pridėtinės vertės.

3. Nutarimo projekto teikime nurodyta, kad su pastabas ir pasiūlymus pateikusių *institucijų* atstovais buvo suorganizuotas pastabų aptarimas, tačiau nenurodyta, ar buvo organizuotas pasitarimas su kitais pastabas ir pasiūlymus pateikusiais suinteresuotais asmenimis. Nutarimo projekto derinimo pažymoje nurodyta, kad neatsižvelgta arba tik iš dalies atsižvelgta ne tik į institucijų, bet ir į Lietuvos miškininkų sąjungos ir Miškininkų senjorų klubo ,,Giriūnai“ pateiktas pastabas ir pasiūlymus. Vadovaujantis Lietuvos Respublikos Vyriausybės darbo reglamento, patvirtinto Vyriausybės 1994 m. rugpjūčio 11 d. nutarimu Nr. 728, 33 punktu, teisės akto projektą rengianti institucija, nesutinkanti su suinteresuotų *institucijų* ir suinteresuotų *asmenų* pateiktomis pastabomis ir pasiūlymais, organizuoja suinteresuotų institucijų ir suinteresuotų asmenų pasitarimą (išskyrus dėl Vyriausybės nutarimų projektų, kuriuose teikiamos Vyriausybės išvados dėl Seime svarstomų teisės aktų projektų), jeigu nesutarimų pašalinti nepavyksta kitais būdais.

Teisės grupės vyresnioji patarėja Dalia Petkevičienė

|  |
| --- |
| Dalia Petkevičienė, tel. +37052098723; +37066842870, el. p. dalia.petkeviciene@lrv.lt |